Lomake.fi-ohjausryhmän kokous

Aika		14.9.2004 9.00–10.55
Paikka		 Helsingin kaupungintalo, Aula 2

Läsnä		Hannu Korkeala, VM, puheenjohtaja
Juha Alasuvanto, Helsingin kaupunki
		Seppo Aunola, Poliisi
		Tommi Björklund, Elma Oyj Electronic Trading
Seija Karevaara, Verohallinto
		Simo Karlsson, Ajoneuvohallintokeskus
		Tommi Karttaavi, SM
		Kari Kekki, VM
		Anne Lindblad-Ahonen, Vantaan kaupunki
		Irma Nieminen, OPM
		Mari Kervinen, VM, sihteeri

Ennen varsinaisen kokouksen alkua Juha Alasuvanto esitteli Helsingin kaupungin sähköisen asioinnin kehittämistä ja kehittämishankkeita.

1. Kokouksen avaus
Puheenjohtaja avasi kokouksen.

2. Edellisen kokouksen pöytäkirja
Edellisen kokouksen pöytäkirjasta puuttui Tommi Karttaavin nimi osallistujalistasta. Sihteeri päivittää tiedon pöytäkirjaan.

3. Toimittajan tilannekatsaus
Lomake.fi-palvelun käyttö on ollut kasvussa muutaman hiljaisen kesäkuukauden jälkeen. Viime kuukausien kävijätilastoja:

- kävijöitä (visits): kesäkuu 55 050, heinäkuu 44 383, elokuu 62 565 
- yksittäisiä kävijöitä (unique visits): kesäkuu 28 161, heinäkuu 22 545, elokuu 31 849
- sivupyyntöjä (pages): kesäkuu 471 433, heinäkuu 369 180, elokuu 509 012
- lähetettyjä verkkolomakkeita: kesäkuu 8307, heinäkuu 7103, elokuu 8309

Lähetetyimpiä verkkolomakkeita ovat edelleen olleet Helsingin kaupungin vuokra-asuntohakemus, työministeriön työnhakuilmoitus ja Poliisin rikosilmoituslomakkeet. Verkkolomakkeita on palvelussa kaikkiaan 26 kappaletta.

Heinäkuusta lähtien Lomake.fi-palvelussa on tilastoitu myös tulostettavien pdf- ja word-lomakkeiden latauksia. Kullekin organisaatiolle, jolla on tulostettavia lomakemuotoja, lähetetään omien lomakkeiden tilastot lokakuun aikana. 
Ensimmäinen uuden konseptin mukainen sopimus VM:n ja Lomake.fi-palveluun liittyvän organisaation välillä on tehty KTM:n kanssa. KTM liittää palveluun pdf-lomakkeitaan. Myös Kotkan kaupunki ja OM ovat olleet kiinnostuneita liittymään aluksi pelkästään tulostettavilla lomakkeilla.

4 . Uusi asiointikäyttöliittymä
Lomake.fi-toimittaja esitteli palvelun uuden käyttöliittymän. Lomake.fi:n ulkoasu uudistuu entistä yhdenmukaisemmaksi Suomi.fi-portaalin kanssa. Ulkoasun lisäksi Lomake.fi:n hakutoimintoa on selkeytetty ja yhdenmukaistettu Suomi.fi:n haun kanssa.
 
Uuden käyttöliittymän etusivulta löytyy entiseen tapaan lomakehaku, josta lomakkeita voi hakea lomakkeen nimen, lomaketunnuksen, käyttötarkoituksen tai organisaation nimen mukaan. Hakua voi rajata halutun käyttäjäryhmän mukaan ja haun voi kohdistaa erikseen suomen-, ruotsin- tai englanninkielisiin lomakkeisiin. Uutta on Tarkennettu haku -sivu, jossa haun voi rajata palvelussa mukana olevien organisaatioiden mukaan. Uutta on myös A-Ö-hakemisto, josta lomakkeita voi hakea lomakkeille määriteltyjen asiasanojen mukaan.

Uusi käyttöliittymä valmistuu syyskuun loppupuolella, se siirretään tuotantoon myöhemmin syys–lokakuussa.

Uuden käyttöliittymän yhteydessä keskusteltiin siitä, miten tunnistautuneen käyttäjän tiedot näkyvät itse lomakkeella. Tätä asiaa voisi pohtia jatkossa samassa työryhmässä, jossa on tarkoitus keskustella lomakesuunnittelun yhdenmukaistamisesta, yhteisistä asiantuntijapalveluista jne.

5. Uudet toiminnallisuudet
Elma esitteli palveluun tulevan uuden ominaisuuden – useamman allekirjoituksen liittämisen lomakkeelle. Uusi toiminto otetaan ensimmäisenä käyttöön opetusministeriön lomakkeella. 

Samanaikaisesti palvelussa julkaistaan myös toinen uusi ominaisuus, jossa päätöksen tiedoksianto voidaan lähettää asiakkaalle tekstiviestitse. Asiakkaan matkapuhelinnumero pyydetään lomakkeella tai se on mahdollista täydentää tunnistautumisen jälkeen omiin profiilitietoihin.

6. XForms
Elma esitteli XForms-selvityksen, jossa päädyttiin siihen, että Lomake.fi-palvelussa siirrytään EFSL-kuvailukielestä XForms-kieleen. Kaikkia XFormsin ominaisuuksia ei ole tarkoitus ottaa mukaan, mutta kuitenkin mahdollisimman kattava joukko. Myös jatkossa lomakkeet käännetään selainohjelmistojen ymmärtämään html-muotoon.

XForms-muutoksen määritystyö on käynnistynyt ja muutoksen arvioidaan olevan valmis maaliskuun loppuun 2005 mennessä.

7. JHS 144 -suosituksen uudistaminen
Tommi Karttaavi kertoi Juhdan suosituksen JHS 144 "Sähköisten lomakkeiden metatiedot ja esitysmuodot" uudistamisesta. Metatietojen osalta suosituksen päivittäminen voi olla melko helppoa, sillä aiemmin keväällä valmistui JHS 143, jossa on määritelty tarkkaan asiakirjoissa (ja myös verkkopalveluissa) käytettävät metatiedot. Lomakkeiden esitysmuotoa koskevan suosituksen määrittely on vaikeampaa.

Työryhmä perustetaan 1.10.2004, ja on mukana mm. Lomake.fi-toimittaja. Myös muita organisaatioita otetaan mielellään mukaan työryhmään. Kiinnostuneet voivat ilmoittaa tietonsa suoraan Tommi Karttaaville (tommi.karttaavi@intermi.fi) tai Lomake.fi-toimittajalle.

8. Muut asiat
Lomake.fi-toimittaja on jäämässä kahden kuukauden opintovapaalle vuodenvaihteessa. Tästä tarkemmin seuraavassa kokouksessa. 

Seuraava Lomake.fi-ohjausryhmän kokous on ma 8.11.2004 klo 9.00–11.00. 

9. Kokouksen päätös
Puheenjohtaja päätti kokouksen klo 10.55.